Lukuaika noin 2 min

EU-maiden väliset roaming- eli verkkovierailumaksut poistuvat kesäkuun 15. päivä. Sen jälkeen eu-kansalaisen pitäisi voida käyttää kännykkää kotimaansa hinnoilla kaikissa EU-maissa. Ainakaan suomalaisten osalta näin tuskin kuitenkaan käy, sillä kaikki kolme suomalaisoperaattoria ovat Mikrobitin saamien tietojen mukaan hakeneet poikkeuslupaa asettaakseen lisämaksuja kännykkänetin käytölle.

EU:n roaming-hintojen poistamista koskevaan sopimukseen on leivottu operaattoreille mahdollisuus hakea poikkeuslupaa laskuttaa erillistä lisämaksua dataroamingista, mikäli voidaan katsoa, että ilmaisen verkkovierailun tarjoaminen aiheuttaa tappioita operaattorille.

Jo pitkään on ollut tiedossa, että suomalaiset operaattorit joutuvat maksajan asemaan roaming-maksujen poistuessa. Operaattorit nimittäin maksavat toisilleen yhteisesti sovittua ”tukkuhintaa” asiakkaidensa mobiilidatan eli kännykkänetin käytöstä toisen operaattorin verkossa.

Suomesta matkustetaan paljon enemmän ulkomaille kuin sieltä Suomeen, joten DNA, Elisa, Telia maksavat dataroamingista muille paljon enemmän kuin nämä maksavat suomalaisoperaattoreille.

Tilannetta kärjistää se, että mobiilidata on suomalaisliittymissä operaattorien kovan kilpailun takia selvästi halvempaa kuin muilla eurooppalaisoperaattoreilla. Suomalaiset kuluttajat saavat liittymänsä poikkeuksellisen halvalla ja hyvillä ehdoilla, kuten kiinteällä mobiilidatalla ilman datakattoa.

DNA, Elisa ja Telia ovat hakeneet toukokuussa Viestintävirastolta EU-sopimuksen mahdollistamaa poikkeuslupaa kerätä asiakkailtaan lisämaksuja dataroamingista eli kännykkänetin käytöstä toisessa EU-maassa.

Viestintäviraston mukaan hakemukset pitää käsitellä poikkeuksellisen tiukalla aikataululla, joten päätökset mobiilidatan EU-lisämaksuista valmistuvat todennäköisesti vasta 15.6., jolloin roaming-maksujen piti poistua.

Hakemusten tarkka sisältö ei ole tiedossa, sillä ne eivät ole sisältämiensä liikesalaisuuksien takia julkista tietoa. Hakemusten tarkoituksena on joka tapauksessa saada lupa periä suomalaiskäyttäjiltä EU:n roaming-sopimuksesta poikkeavia lisämaksuja.

Jos hakemukset hyväksytään, saavat suomalaisoperaattorit laskuttaa mobiilidatasta korkeintaan tukkuhinnan verran. Tänä vuonna tukkuhinta on 7,70 euroa gigatavulta, mutta se laskee vuosittain niin, että vuonna 2022 hinta on 2,50 €/Gt.

Lisämaksujen suuruus selviää ilmeisesti vasta 15.6., jolloin operaattorit ilmoittavat asiakkailleen ainakin tekstiviestillä uusista mobiilidatahinnoista. On myös mahdollista, että kaikkiin liittymiin ei sisällytetä ollenkaan ilmaista verkkovierailua EU-alueella.

Jos hakemukset hylätään, voivat suomalaiset käyttää mobiilidataa EU-maissa kotimaan hinnoilla vähintään määrän, joka lasketaan kaavalla (liittymän veroton kuukausihinta ÷ tukkuhinta) × 2. Jos suomalaisliittymän hinta ilman veroja on esimerkiksi 30 euroa kuukaudessa, voi sen käyttäjä kuluttaa mobiilidataa muissa EU-maissa 7,79 gigatavua kuukaudessa kotimaan hinnoilla.

Päivitys 5.6.2017 7:40. Viestintävirasto on nyt tehnyt alustavat päätökset ja operaattorit ovat ilmoittaneet, miten liittymien roaming-maksut muuttuvat.